Tnejn jammettu li pprovaw jisirqu minn residenza f'Birkirkara Żewġt irġiel li m'għandhomx saqaf fuq rashom ingħataw sentenza sospiża wara li ammettew li pprovaw jisirqu minn residenza f'Birkirkara s-sena li għaddiet. Darko Stojanovic ta' 23 sena mis-Serbja u Michal Lukasz Nowak ta' 38 sena mill-Polonja ġew ikkunannati sena ħabs sospiżi għal tliet snin. L-attentat ta' serq seħħ fis-26 ta' Marzu tal-2020, bl-irġiel ikunu mwaqqfa minn sid id-dar innifsu. Huma ġew arrestati qrib ħanut f'Birkirkara wara li l-pulizija segwiet il-movimenti tagħhom permezz ta' kameras tas-sigurtà li kien hemm fil-viċinanzi. L-irġiel tressqu l-Qorti u ammettew l-akkużi ta' serq aggravat u li għexu ħajja ta' għażż u vagabondaġġ. Fil-Qorti ħareġ ukoll li huma ma kellhomx post fejn joqogħdu u lanqas ma kienu f'impjieg. Waqt li kkundannathom sentenza sospiża, il-Maġistrat Astrid May Grima wissiethom li jistgħu jintbagħtu l-ħabs jekk jerġgħu jwettqu reat ieħor fi żmien tliet snin. Il-Prosekuzzjoni tmexxiet mill-Ispettur Elton Taliana.